
Esselamu Alejkum,


Prije 3 godine upoznala sam divnog mladica, muslimana i mi smo imali vezu 3 godine od cega smo zajedno zivjeli godinu dana. Mi se nismo vjencali po serijatu niti po zakonu, ali nas zivot zajedno su odobrili nasi roditelji i mi smo zivjeli sretni, slusali se, pomagali i sve ostalo radili kako je Allah dz.s naredio.


Kod nas nikad nije bilo svadje, niti galame, niti argumenata. Allah nam je dao mir i slogu. Svi koji su nas znali ukljucujuci i nase familije su se divili nasem zivotu. Medjutim prije mjesec dana, ja sam njemu rekla da bi se morali vjencati u dzamiji jer ce nas Allah kazniti i on je odma rekao “iduce sedmice ako bog da idemo u dzamiju, kad budemo imali slobodan dan”. Poslije toga je proslo 2,3 dana, i on je poginuo u saobracajnoj nesreci. Nismo se uspjeli vjencati.


Da li ce nas Allah kazniti za nas zivot zajedno? Sta da radim da mi Allah oprosti? I da njemu oprosti? Koje su to dove koje mogu uciti za njega? Molim vas odgovorite mi.


Hvala vam i da vas Allah dz.s nagradi


* 
* 
* 
* 
* 
* 
* 
* 
* 
* 

 

Da li ćemo biti kažnjeni što se nismo vjenčali?
===============================================

 

Poštovana sestro,


Molim Allaha da se vašem mužu smiluje i grijehe mu oprosti. Pretpostavljam da ste pod zajedničkim životom podrazumijevali i konzumiranje seksa. I pretpostavljam da znate da po pravilima islama niste mogli konzumirati seks dok se niste legalno i pred zvaničnim organima vjenčali. Prema tome, počinili ste grijeh. Vaše pitanje „Da li će nas Allah kazniti za naš život zajedno?“ govori da ste svjesni svog djela i da je sada kod vas progovorio osjećaj grižnje savjesti. Ne znam šta vas je sprečavalo da se vjenčate ranije. Ako niste znali da ste se morali vjenčati prije intimnog odnosa u tom slučaju imate olakšavajuću okolnost. Međutim, ako ste znali i namjerno odugovlačili s tim činom, to vam je onda otežavajuća okolnost. Ali, sada, šta je tu je. Ljudi griješe. Čovjek sa kojim ste vanbračno živjeli je preselio na ahiret i teško je bilo šta govoriti o njemu i njegovim djelima. Predlažem vam da učinite sljedeće:


Prvo, iskreno se pokajte i molite Allaha da i njemu i vama oprosti grijehe. On je Milostiv i mnogo prašta onima koji se iskreno pokaju. Poslanik s.a.v.s. je rekao: „Svi ljudi griješe, a najbolji griješnici su oni koji se kaju“.


Drugo, udijelite dobrovoljni prilog pred svoju i njegovu dušu. I molite Allaha da vas putem te sadake očisti od grijeha.


Treće, za njegovu dušu stalno učite dove u kojima ćete moliti Allaha za oprost od svih grijeha, a posebno od grijeha vanbračnog života. Jedna od dova koja se može učiti u ovakvim prilikama glasi: Allahumme igfir lehu ve lena ve li džemi’il-mu’minine vel-mu’minati, vel-muslimine vel-muslimati, el-ahjai minhum vel-emvati.“ Više dova koje se uče umrlima možete naći u zbirkama dova.


**Hfz. mr. Senaid Zajimovic**


preuzeto sa <http://www.n-um.com>


